CELEX: 62019TN0662
Language: mt
Date: 2019-09-27 00:00:00
Title: Kawża T-662/19: Rikors ippreżentat fis-27 ta’ Settembru 2019 – BP International vs Il-Kummissjoni

16.12.2019   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 423/59
            
         
      Rikors ippreżentat fis-27 ta’ Settembru 2019 – BP International vs Il-Kummissjoni
      (Kawża T-662/19)
      (2019/C 423/76)
      Lingwa tal-kawża: l-Ingliż
      
         Partijiet
      
      
         Rikorrenti: BP International Ltd (Middlesex, ir-Renju Unit) (rappreżentanti: M. Anderson, Solicitor)
      
         Konvenuta: Il-Kummissjoni Ewropea
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tannulla d-deċiżjoni tal-konvenuta tat-2 ta’ April 2019 dwar l-għajnuna mill-Istat SA.44896 implimentata mir-Renju Unit f’dak li jirrigwarda ċ-CFC Group Financing Exemption (eżenzjoni tal-finanzjament tal-gruppi fil-kuntest tar-regoli dwar il-kumpanniji kkontrollati barranin) kollha kemm hi sa fejn tikkonċerna lir-rikorrenti;
               
            
                  —
               
               
                  fil-każ li d-deċiżjoni kontenzjuża ma tiġix annullata kollha, tikkonstata li, sabiex jiġi stabbilit l-ammont tal-għajnuna li għandha tiġi rkuprata, it-telf, tnaqqis jew eżenzjonijiet li kienu disponibbli għar-rikorrenti meta talbet l-eżenzjoni tal-finanzjament tal-gruppi jew li għaliha kienu jkunu disponibbli dak iż-żmien kieku ma talbitx l-eżenzjoni tal-finanzjament tal-gruppi, għandhom fi kwalunkwe każ jittieħdu inkunsiderazzjoni anki jekk l-aċċess għal dan it-telf, tnaqqis jew eżenzjonijiet issa huwa preskritt taħt id-dritt tar-Renju Unit, u irrispettivament minn jekk humiex awtomatiċi jew le;
               
            
                  —
               
               
                  tikkundanna lill-konvenuta għall-ispejjeż.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka disa’ motivi.
      
                  1.
               
               
                  L-ewwel motiv ibbażat fuq il-fatt li l-konvenuta naqset milli tistabbilixxi li l-eżenzjoni tal-finanzjament tal-gruppi tikkostitwixxi vantaġġ.
                  
                              —
                           
                           
                              Ir-rikorrenti ssostni li l-konvenuta naqset milli turi li jeżisti vantaġġ f’kull każ fejn l-eżenzjoni tal-finanzjament tal-gruppi ġiet mitluba. Barra minn hekk, ir-rikorrenti ssostni li hija għażlet li titlob l-eżenzjoni tal-finanzjament tal-gruppi mingħajr ma ħadet inkunsiderazzjoni li t-taxxa tagħha setgħet tkun inqas kieku wettqet analiżi skont il-kriterju tal-funzjonijiet umani rilevanti prevista fit-Taqsima 371EB tal-Kapitolu 5 tal-Parti 9A tal-UK’s Taxation (International and Other Provisions) Act 2010 [l-Att dwar id-Dispożizzjonijiet Fiskali (Internazzjonali u Dispożizzjonijiet Oħra) tal-2010].
                           
                        
            
                  2.
               
               
                  It-tieni motiv ibbażat fuq il-fatt li ma seħħ ebda intervent mill-Istat jew permezz ta’ riżorsi tal-Istat.
                  
                              —
                           
                           
                              Ir-rikorrenti ssostni li l-konvenuta naqset milli tipprova li l-użu tal-eżenzjoni tal-finanzjament tal-gruppi ċertament wassal għal tnaqqis tal-ammont dovut tat-taxxa tar-Renju Unit fuq il-kumpanniji.
                           
                        
            
                  3.
               
               
                  It-tielet motiv ibbażat fuq il-fatt li l-eżenzjoni tal-finanzjament tal-gruppi ma tiffavorixxix ċerti impriżi jew il-produzzjoni ta’ ċerti oġġetti.
                  
                              —
                           
                           
                              Ir-rikorrenti ssostni li l-konvenuta wettqet żball meta i) iddefinixxiet is-sistema ta’ riferiment strettament wisq bħala r-regoli tal-Parti 9A tat-Att dwar id-Dispożizzjonijiet Fiskali (Internazzjonali u Dispożizzjonijiet Oħra) tal-2010 pjuttost milli s-sistema tat-taxxa tar-Renju Unit fuq il-kumpanniji f’sens wiesgħa; ii) ma fehmietx li l-Kapitolu 9 tal-Parti 9A tal-Att dwar id-Dispożizzjonijiet Fiskali (Internazzjonali u Dispożizzjonijiet Oħra) tal-2010 ma huwiex deroga mill-Kapitolu 5 tagħha u iii) ma rrikonoxxietx li, anki jekk l-imsemmi Kapitolu 9 huwa deroga mill-imsemmi Kapitolu 5, ikun iġġustifikat min-natura jew mill-istruttura ġenerali ta’ din il-Parti 9A.
                           
                        
            
                  4.
               
               
                  Ir-raba’ motiv ibbażat fuq il-fatt li l-eżenzjoni tal-finanzjament tal-gruppi ma taffettwax il-kummerċ bejn l-Istati Membri.
                  
                              —
                           
                           
                              Ir-rikorrenti ssostni li l-konvenuta wettqet żball meta kkonkludiet li l-eżenzjoni tal-finanzjament tal-gruppi tista’ tinfluwenza għażliet magħmula mill-gruppi multinazzjonali dwar il-post tal-funzjonijiet finanzjarji bħala grupp tagħhom u tas-sede prinċipali tagħhom fl-Unjoni.
                           
                        
            
                  5.
               
               
                  Il-ħames motiv ibbażat fuq il-fatt li l-eżenzjoni tal-finanzjament tal-gruppi ma toħloqx distorsjoni jew ma theddidx li toħloq distorsjoni tal-kompetizzjoni.
                  
                              —
                           
                           
                              Ir-rikorrenti ssostni li l-konvenuta naqset milli tipprova li l-użu tal-eżenzjoni tal-finanzjament tal-gruppi ċertament wassal għal tnaqqis tal-ammont dovut tat-taxxa tar-Renju Unit fuq il-kumpanniji.
                           
                        
            
                  6.
               
               
                  Is-sitt motiv ibbażat fuq il-fatt li l-irkupru tal-għajnuna allegata jmur kontra l-prinċipji ġenerali tad-dritt tal-Unjoni.
                  
                              —
                           
                           
                              Ir-rikorrenti ssostni li l-kriterju tal-funzjonijiet umani ma għandux ċertezza legali, li r-Renju Unit kellu marġni ta’ diskrezzjoni sabiex jindirizza dik l-inċertezza u li l-konvenuta naqset milli twettaq l-obbligu tagħha li twettaq analiżi sħiħa tal-fatturi rilevanti kollha. Billi ordnat l-irkupru tal-għajnuna, il-konvenuta marret kontra l-Artikolu 16(1) tar-Regolament tal-Kunsill (UE) 2015/1589 (1), li jipprojbixxi l-irkupru ta’ għajnuna meta dan imur kontra prinċipju ġenerali tad-dritt tal-Unjoni.
                           
                        
            
                  7.
               
               
                  Is-seba’ motiv ibbażat fuq il-fatt li l-vantaġġ selettiv kien jiġi eliminat, u ma kien ikun neċessarju ebda rkupru, kieku r-Renju Unit kellha testendi retroattivament l-eżenzjoni tal-finanzjament tal-gruppi lis-self mill-bidu u lil terzi.
                  
                              —
                           
                           
                              Ir-rikorrenti ssostni li l-konvenuta naqset milli tirrikonoxxi li tali miżura kienet telimina kull vantaġġ selettiv (jekk wieħed kellu jassumi, għalissa, li jeżisti wieħed) u li, f’każ bħal dan, ma kienx ikun hemm għajnuna mill-Istat illegali li jkollha tiġi rkuprata bis-saħħa tad-dritt tal-Unjoni.
                           
                        
            
                  8.
               
               
                  It-tmien motiv ibbażat fuq li sabiex jiġi stabbilit l-ammont tal-għajnuna li għandha tiġi rkuprata, it-telf, it-tnaqqis u l-eżenzjonijiet li kienu disponibbli għar-rikorrenti (kemm jekk b’talba, għażla jew awtomatikament) fiż-żmien meta hija użat l-eżenzjoni tal-finanzjament tal-gruppi jew li kienet tkun disponibbli dak iż-żmien kieku ma użatx l-eżenzjoni tal-finanzjament tal-gruppi, għandhom jittieħdu inkunsiderazzjoni anki jekk l-aċċess għal dan it-telf, tnaqqis u eżenzjonijiet issa huwa preskritt taħt id-dritt tar-Renju Unit.
                  
                              —
                           
                           
                              Ir-rikorrenti ssostni li din hija l-interpretazzjoni korretta tal-premessa 203 tad-deċiżjoni kontenzjuża imma li, sa fejn dan ma huwiex il-każ, dik id-deċiżjoni hija żbaljata għaliex li ma tiħux inkunsiderazzjoni dan it-telf, tnaqqis jew eżenzjonijiet iwassal għal stima eċċessiva tal-ammont tal-għajnuna li jwassal għal distorsjoni fis-suq intern.
                           
                        
            
                  9.
               
               
                  Id-disa’ motiv ibbażat fuq il-fatt li l-konvenuta naqset milli timmotiva l-pożizzjoni tagħha fir-rigward tal-eżenjzoni dwar ir-riżorsi li jikkwalifikaw u tal-eżenzjoni tal-interessi konkordanti u ma wettqitx analiżi sħiħa tal-fatturi rilevanti kollha.
                  
                              —
                           
                           
                              Ir-rikorrenti ssostni li l-konvenuta naqset milli tagħmel distinzjoni bejn it-tliet eżenzjonijiet distinti previsti fil-Kapitolu 9 tal-Parti 9A tal-Att dwar id-Dispożizzjonijiet Fiskali (Internazzjonali u Dispożizzjonijiet Oħra) tal-2010 li jaħdmu separatament minn xulxin, u ma fehmitx li l-eżenjzoni dwar ir-riżorsi li jikkwalifikaw u l-eżenzjoni tal-interessi konkordanti ma humiex indikaturi tal-kriterju tal-funzjonijiet umani. Minbarra dan, l-eżistenza tal-eżenzjoni tal-interessi konkordanti f’dan il-Kapitolu 9 turi li l-konvenuta wettqet żball meta ddefinixxiet is-sistema ta’ riferiment strettament wisq bħala regoli tal-Parti 9A tal-Att dwar id-Dispożizzjonijiet Fiskali (Internazzjonali u Dispożizzjonijiet Oħra) tal-2010 pjuttost milli sistema fiskali tat-taxxa tar-Renju Unit fuq il-kumpanniji f’sens wiesgħa.
                           
                        
            
         (1)  Regolament tal-Kunsill (UE) 2015/1589 tat-13 ta’ Lulju 2015 li jistabblixxi regoli dettaljati għall-applikazzjoni tal-Artikolu 108 tat-Trattat dwar il-Funzjonament tal-Unjoni Ewropea (ĠU 2015, L 248, p. 9).